Eudes, dux de Borgoigne, quiens d’Artois et de Borgoigne, palazins et sires de Salins, à notre maiour de Semur, salut. Li eschavil de Semur nous hont doney antandre que quant nous envoions notre maire gouverner notre marie de Semur, il jure en lour main ou Vergey dou priorey de Notre Dame de Semur qui garderay notre honour et notre droit et l’onour et lou droit de ladite ville, et moimmemant jure, si con il dient, chascun an lou jour de la Saint Jehan Baptistre an la main des eschaviz après ceu qui sont esleu de la commune par la menere que dessus est dit. Et dient que nostre maiour, jaidiz votre devancier l’ont ainsinc juré et gardé ou temps passey, et qu’il est contenu en lour previlleges, laquel chouse vous n’avez pas fait lou sairemant par la menere acostumée, mas l’avez recau an votre main. Si vous mandons que sainsint est qui soit contenu en lour diz previlleges et que notre maiour votre devancier l’aient ainsinc jurey et gardez, vous lou jurey et gardez sans contredit par la menere que votre devancier l’ont jurey et gardey. Donné à Pouloiney, nostre chasteau, lou mardi devant la Saint Jehan Baptistre, l’am de grâce mil trois cens trante et hun. Passey par lou Duc à la relacion maistre Jehan Auberiot. Doné comme dessus.